Schiphol

Sjiphol, de Nederlandse nationale lochhave. De lochthave beheurtj toet de drökste lochhaves in Europa. Sjiphol ligktj in'ne noordoosthook van'ne Haarlemmermaer, kort biej Amsterdam. In ein klein heukske van'ne polder is 't in 1916 allemaol begos, es militair vleegveldje. Op 17 mei 1920 maakdje de KLM de eerste passageersvluch nao Sjiphol, vanaaf Londe.

Taegewoordig is Schiphol de thoesbasis van'ne Nederlandse lochvaartmaatsjappieje KLM, Martinair, Transavia en ArkeFly. Verder zeen d'r ruum hóngerd boetelandse liendeensmaatsjappieje op de lochhave actief. Schiphol verwerktj op dit moment ruum 420.000 sjtarts en lanjinge per jaor en meer es 46 miljoen passageers. D'r zeen vief lang sjtartbane plus ein aaj, korte baan op Sjiphol-Oost.

Sjiphol fungeert veural es euversjtaplochhave veur de KLM, taegewoordig Air France- KLM, en häör partners, wo-ónger Northwest Airlines. Passageers vlege vanaaf ein lochhave urges in Europa nao Amsterdam en sjtappe hiej euver veur ein vluch nao biejveurbeeldj New York, Singapore of Johannesburg. De nationaal lochhave is ouch belangriek veur vrach. In 2006 waerdje d'r ruum 1,5 miljoen ton vrach afgehanjeldj.

Nao Londen Heathrow, Paries Charles de Gaulle, Frankfurt en Madrid Barajas is Sjiphol waat passageersverveur betröf de viefdje lochhave in Europa. Waat betröf vrach sjtuitj Schiphol op de derde plaats nao Frankfurt en Paries Charles de Gaulle. Waat betröf 't aantal sjtarts en lanjinge is Schiphol nummer vief, nao Paries Charles de Gaulle, Frankfurt, London Heathrow en Madrid Barajas.

Categorie:Haarlemmermeer
Categorie:Infrastructuur van Nederlandj
Categorie:Vleegvelder